b'\n_START_ARTICLE_\nMarie Laveau\n_START_PARAGRAPH_\nMarie Catherine Laveau (n. 10. syyskuuta 1801, New Orleans \xe2\x80\x93 16. kes\xc3\xa4kuuta 1881), oli neworleansilainen voodoo-papitar ja kaupungin voodoo-kuningatar._NEWLINE_Marie Laveau syntyi mahdollisesti vuonna 1801. H\xc3\xa4n oli ranskankielinen Louisianan kreoli. Laveaussa oli tiett\xc3\xa4v\xc3\xa4sti kongolaista, eurooppalaista ja intiaaniverta, ja h\xc3\xa4n syntyi vapaana. H\xc3\xa4n meni ensimm\xc3\xa4isen kerran naimisiin vuonna 1819. H\xc3\xa4nen toinen aviomiehens\xc3\xa4 oli ranskalainen aatelinen ja armeijan kapteeni Christophe Glapion, jonka kanssa h\xc3\xa4n sai useita lapsia. Laveau oli luku- ja kirjoitustaidoton._NEWLINE_Laveaun el\xc3\xa4m\xc3\xa4st\xc3\xa4 ei tiedet\xc3\xa4 kovinkaan paljon varmaa, ja moni h\xc3\xa4nest\xc3\xa4 kerrottu tarina saattaa kertoa h\xc3\xa4nen samannimisest\xc3\xa4 tytt\xc3\xa4rest\xc3\xa4\xc3\xa4n, joka oli my\xc3\xb6s tunnettu voodoo-papitar. Laveaun kerrotaan ty\xc3\xb6skennelleen ennen papittaren uraansa varakkaiden naisten kampaajana. H\xc3\xa4n alkoi j\xc3\xa4rjest\xc3\xa4\xc3\xa4 julkisia voodoo-seremonioita Lake Pontchartrainin ja Bayou Saint Johnin rannalla. Laveau oli harras katolilainen, ja h\xc3\xa4n yhdisteli voodoohon kristinuskoa. Laveaun ansiosta voodoo saavutti suosiota paitsi mustien, my\xc3\xb6s valkoisten neworleansilaisten keskuudessa._NEWLINE_Laveausta tuli yksi New Orleansin vaikutusvaltaisimmista naisista. H\xc3\xa4n ker\xc3\xa4si suuren omaisuuden, toimi viinin maahantuojana ja hankki itselleen New Orleansin suurimman kenk\xc3\xa4kokoelman. H\xc3\xa4nen v\xc3\xa4itettiin my\xc3\xb6s toimineen parittajana, joka hankki varakkaille valkoisille miehille rakastajattaria. H\xc3\xa4n k\xc3\xa4ytti taitojaan ja vaikutusvaltaansa v\xc3\xa4h\xc3\xa4osaisten hyv\xc3\xa4ksi: h\xc3\xa4n hoiti keltakuumeen ja koleran uhreja sek\xc3\xa4 osti orjia vapaaksi._NEWLINE_Laveaun muistoa ja legendaa yll\xc3\xa4pidet\xc3\xa4\xc3\xa4n yh\xc3\xa4 New Orleansin voodoopiireiss\xc3\xa4. H\xc3\xa4nen haudakseen uskottu Glapionin sukuhauta on suosittu pyhiinvaelluspaikka, jonne vierailijat j\xc3\xa4tt\xc3\xa4v\xc3\xa4t esineit\xc3\xa4 ja raapustelevat kolmen X:n sarjoja.'